**אנדרו ג'יימס ויטרבי** (נולד ב-9 במרץ 1935), הוא יהודי-אמריקאי ממוצא איטלקי, פרופסור להנדסת חשמל ואיש עסקים. ידוע כמייסד קוואלקום, יחד עם ארווין ג'ייקובס, וממציא אלגוריתם ויטרבי.

קורות חיים
----------

ויטרבי נולד בברגמו שבאיטליה, להורים יהודים. אביו, אכילה, היה רופא עיניים וקרוב משפחה של פרימו לוי. לאחר חקיקת חוקי הגזע באיטליה, בשנת 1939, הוא ומשפחתו הגיעו לארצות הברית כפליטים. שמו המקורי היה "אנדראה", אך כשהתאזרח בארצות הברית, שינו הוריו את השם ל"אנדרו" מכיוון ש"אנדראה" היה שם נשי במדינות דוברות אנגלית. ויטרבי למד בבית הספר הציבורי Boston Latin School ולאחר מכן נרשם למכון הטכנולוגי של מסצ'וסטס (MIT) ב-1952, שם למד הנדסת חשמל. ב-1957 קיבל את התואר הראשון והשני שלו בתחום זה ב-MIT. בין מוריו היו קלוד שנון, נורברט וינר ורוברט פאנו. את הדוקטורט שלו בתקשורת דיגיטלית קיבל באוניברסיטת דרום קליפורניה.

ויטרבי היה פרופסור להנדסת חשמל באוניברסיטת קליפורניה בלוס אנג'לס ובאוניברסיטת קליפורניה בסן דייגו. ב-1967 המציא את אלגוריתם ויטרבי, במטרה לפענח מידע מקודד בקוד קונבולוציה. האלגוריתם מבוסס על תכנון דינמי ונמצא גם היום בשימוש נרחב בטלפונים סלולריים בקוד תיקון שגיאות, כמו גם למטרות זיהוי דיבור וקול, ניתוח DNA ויישומים אחרים של מודל מרקוב חבוי (HMM). בעצתו של עורך דין, ויטרבי לא רשם את המצאתו כפטנט. בנוסף, ויטרבי סייע בפיתוח תקן CDMA עבור רשתות תקשורת של טלפונים סלולריים.

בית הספר ויטרבי להנדסה
יחד עם ארווין ג'ייקובס, הוא ייסד את חברת "Linkabit" ב-1968, קבלן צבאי קטן. יחד עם ג'ייקובס הוא ייסד גם את חברת קוואלקום ב-1985, חברה המתכננת ומייצרת מוצרי מוליכים למחצה בעיקר לתחום תקשורת הנתונים האלחוטית. ויטרבי הוא נשיא "The Viterbi Group", פירמת הון סיכון. בשנת 2000 דורג במקום ה-386 ב"רשימת פורבס 400", רשימת עשירי ארצות הברית, עם שווי מוערך של 640 מיליון דולר.

בשנת 2002 תרם ויטרבי מרכז מחשבים על שמו לבית ספר התיכון שבו למד. ב- 2004 נקרא בית הספר להנדסה של אוניברסיטת דרום קליפורניה על שמו, לאחר שתרם 52 מיליון דולר. 
ביוני 2015 תרם 50 מיליון דולר לפקולטה להנדסת חשמל של הטכניון, שתקרא על שמו ועל שם אשתו המנוחה.

ויטרבי חבר בחבר הנאמנים של אוניברסיטת דרום קליפורניה, בחבר הנאמנים של הטכניון וכן בחבר הנאמנים של מוסד המחקר הרפואי "The Scripps Research Institute". 

ויטרבי היה נשוי לארנה פינצ'י עד לפטירתה ב-2015, ונולדו להם שלושה ילדים. בנם אלכסנדר נפטר מהתקף לב בגיל 40, בנובמבר 2011.

פרסים
-----

* פרס שאנון (1991)
* מדליית בנג'מין פרנקלין (2005)
* המדליה הלאומית למדעים (2007)
* מדליית ה-IEEE‏ (2010)
* פרס צ'ארלס סטארק דרייפר (2016)

מפרסומיו
--------

* Andrew J. Viterbi and Jim K. Omura (1979). Principles of Digital Communication and Coding (Communications and Information Theory). מסת"ב 978-0070675162.
* Robert E. Kalman, G. I. Marchuk, A. E. Ruberti, and Andrew J. Viterbi (1987). Recent Advances in Communication and Control Theory (Series in Communication and Control Systems). מסת"ב 978-0911575460.

קישורים חיצוניים
----------------

ויקישיתוף מדיה וקבצים בנושא **אנדרו ויטרבי** בוויקישיתוף

* אנדרו ויטרבי, באתר פרויקט הגנאלוגיה במתמטיקה
* אנדרו ויטרבי, באתר dblp
* אסף גלעד, נוסחת ויטרבי, באתר כלכליסט, 17 בדצמבר 2015
* הטכניון ציין יובל לאלגוריתם ויטרבי, באתר "אנשים ומחשבים", 11 ביולי 2017

הערות שוליים
------------

1. ↑  אחיה ראב"ד, פרופ' תרם לטכניון 50 מיליון דולר, באתר ynet, 13 ביוני 2015
2. ↑  Board of Trustees, University of Southern California
3. ↑  Board of Governors, the Technion

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269660605171
* BnF: cb12512116n (data)
* DBLP: 13/5949
* GND: 1089188013
* ISNI: 0000 0001 1628 4480
* LCCN: n83826721
* MGP: 252423
* NKC: xx0175666
* NTA: 069454035
* SNAC: w6j5179t
* SUDOC: 034357475
* VIAF: 41947247
* WorldCat: lccn-n83826721

 |